Video Vladimir Putin şi Xi Jinping, parteneriat strategic pentru noua eră. Documentul semnat de cei doi preşedinţi are 7.000 de cuvinte
Vladimir Putin a ajuns în China pentru prima vizită oficială de după preluarea celui de-al cincilea mandat de preşedinte. Preşedintele rus şi cel chinez se laudă cu o prietenie fără limite, iar specialiştii spun că întâlnirea transmite un mesaj clar. Cele două ţări nu renunţă la colaborare, în ciuda sancţiunilor Occidentului.
La Beijing, Putin a fost întâmpinat de o gardă de onoare, iar apoi el şi delegaţia lui au plecat în limuzine negre, escortaţi de zeci de poliţişti pe motociclete. Xi Jinping l-a aşteptat în Piaţa Tiananmen cu o defilare militară şi covorul roşu.
Parteneriat strategic pentru noua eră
Putin şi Xi s-au întâlnit de 43 de ori de-a lungul timpului. Ultimii ani au consfinţit însă o relaţie tot mai strânsă, bazată pe interese comune comerciale şi militare, dar şi pe sentimente anti-americane. La Beijing, cei doi şefi de stat au semnat un parteneriat strategic pentru noua eră, un document de 7.000 de cuvinte.
Vladimir Putin, preşedintele Rusiei: Relațiile dintre Rusia și China nu sunt conjuncturale și nu vizează pe nimeni. Cooperarea noastră în afacerile globale este unul dintre principalii factori de stabilizare pe scena internațională de astăzi.
De la începutul războiului din Ucraina, economia Rusiei a devenit tot mai dependentă de cea a Chinei. În 2023, comerțul bilateral a fost de 240 de miliarde de dolari, în creştere cu 26% faţă de anul precedent. Moscova a exportat petrol şi a primit la schimb sprijin pentru ofensiva împotriva Kievului. Specialiştii cred că cei doi lideri vor discuta şi moduri de evitare a sancţiunilor occidentale.
Pericolul unui război nuclear
Xi Jinping, preşedintele Chinei: China este întotdeauna dispusă să fie un vecin bun, un bun prieten și un bun partener al încrederii reciproce cu Rusia. Vom consolida constant prietenia dintre cele două popoare pentru generațiile următoare.
Într-o declaraţie comună, Rusia şi China au avertizat cu privire la pericolul unui război nuclear din cauza deteriorării relaţiilor între marile puteri. Vizita lui Putin vine la o lună după ce a Secretarului de Stat american şi la doar o săptămână după ce Xi s-a văzut cu Emmanuel Macron, în Europa. La ambele discuţii, liderul de la Beijing a fost îndemnat să nu mai aprovizioneze armata lui Putin.
Karine Jean-Pierre, purtătoare de cuvânt Casa Albă: Este inacceptabil faptul că companiile chineze îl ajută pe Putin să ducă acest război împotriva Ucrainei și, dacă China pretinde că își dorește relații bune cu Europa și alte țări, nu poate continua să alimenteze cea mai mare amenințare la adresa securității europene.